Deg yixef-agi ad d-nemmeslay ɣef tezdeg n twennaḍt deg taddart n Yicerqiyen1, d wazal i tesɛa tesqamut n taddart deg usaḥbiber ɣef twennaḍt d tezdeg-ines, ixef-agi s wazal-is, imi taddart n Yicerqiyen tettwasen s waṭas ɣef wayen i tqeddec tesqamut n taddart deg weḥric n ubraz akked tezdeg n taddart, dayen i tt-yeǧǧan ad tt-awi araz wis sin ɣef tezdeg. Akken daɣen ad d-nawi awal ɣef wamek i d-yella leqdic-agi n usaḥbiber ɣef twennaḍt d wamek issawḍen imezdeɣ n taddart ad awin araz, d wamek i d-tufrar taddart-nsen gar tudrin nniḍen.